Rozsudok Krajského súdu Nitra sp. zn. 23Sd/327/2015 z 7. 2. 2016
Rozsudok Krajského súdu Nitra z 7. februára 2016, sp. zn. 23Sd/327/2015, ECLI:SK:KSNR:2016:4015200941.2
Súd: Krajský súd Nitra
Spisová značka: 23Sd/327/2015
ECLI: ECLI:SK:KSNR:2016:4015200941.2
Dátum vydania: 7. 2. 2016
Forma: Rozsudok
Oblasť práva: Správne právo
Text rozhodnutia
Súd: Krajský súd Nitra Spisová značka: 23Sd/327/2015 Identifikačné číslo súdneho spisu: 4015200941 Dátum vydania rozhodnutia: 08. 02. 2016 Meno a priezvisko sudcu, VSÚ: JUDr. Dana Kálnayová ECLI: ECLI:SK:KSNR:2016:4015200941.2
ROZSUDOK V MENE SLOVENSKEJ REPUBLIKY
Krajský súd v Nitre v právnej veci navrhovateľa: F. E., bytom F., P.O. T. XXXX/X, proti odporkyni: Sociálna poisťovňa, ústredie v Bratislave, Ul. 29. augusta 8, Bratislava, o starobný dôchodok, samosudkyňou JUDr. Danou Kálnayovou, takto
r o z h o d o l :
Krajský súd potvrdzuje rozhodnutie odporkyne č. XXX XXX XXXX 0 zo dňa 18.8.2015. Krajský súd nepriznáva navrhovateľovi náhradu trov konania.
o d ô v o d n e n i e :
Rozhodnutím odporkyne č. XXX XXX XXXX 0 zo dňa 18.8.2015, bola zamietnutá žiadosť navrhovateľa o starobný dôchodok podľa § 60, § 65, § 255 a § 274 zákona č. 461/2003 Z. z. o sociálnom poistení a § 21 a § 174 zákona č. 100/1988 Zb. o sociálnom zabezpečení v znení neskorších predpisov.
Odporkyňa svoje rozhodnutie odôvodnila tým, že navrhovateľ si požiadal žiadosťou zo dňa 04. 08. 2015 o priznanie starobného dôchodku od 08. 04. 2010.
Podľa § 65 ods. 1 zákona č. 461/2003 Z. z. o sociálnom poistení, v znení zákona č. 555/2007 Z. z., poistenec má nárok na starobný dôchodok ak bol dôchodkovo poistený najmenej 15 rokov a dovŕšil dôchodkový vek, ktorý je podľa § 65 ods. 2 - 62 rokov veku.
Podľa § 274 ods. 1 zákona, nároky vyplývajúce zo zaradenia zamestnania do I. a II. pracovnej kategórie, vrátane doby služby zaradenej do I. a II. kategórie funkcií, sa priznávajú do 31. 12. 2023.
Ako to vyplýva z potvrdenia Ministerstva vnútra SR v Bratislave č. SPOU-OSZ-45.542-7/2015-VZ zo dňa 01. 07. 2015 navrhovateľovi bol priznaný výsluhový dôchodok od 01. 01. 2011 podľa § 38, § 58 a § 60 zákona č. 328/2002 Z. z. o sociálnom zabezpečení policajtov a vojakov. Na vznik nároku na výsluhový dôchodok a jeho sumu bola navrhovateľovi zhodnotená doba výkonu základnej vojenskej služby od 04. 04. 1972 do 28. 03. 1974 v II. pracovnej kategórii, doba trvania služobného pomeru v hasičskom a záchrannom zbore od 01. 01. 1978 do 31. 12. 1999 v II. pracovnej kategórii a doba služobného pomeru od 01. 01. 2000 do 31. 12. 2010 v III. pracovnej kategórii.
Keďže navrhovateľ vykonával zamestnanie zaradené do II. pracovnej kategórii a v uvedenom období nebol zaradený do výkonu funkcie, t. j. nebol zaradený do II. kategórie funkcií ani s prihliadnutím na § 274 zákona č. 461/2003 Z. z. nie je možné znížiť dôchodkový vek, pretože zamestnanie zaradené do II. pracovnej kategórie ani podľa predpisov účinných do 01. 01. 2004, nárok na zníženie dôchodkového veku nezakladalo. Dôchodkový vek 62 rokov dosiahol navrhovateľ dňa 08. 04. 2015.
Podľa § 274 ods. 1 zákona, nároky vyplývajúce zo zaradenia zamestnania do I. a II. pracovnej kategórie, vrátane doby služby zaradenej do I. a II. kategórie funkcií, sa priznávajú do 31. 12. 2023.
Podľa § 21 ods. 1 zákona č. 100/1988 Zb. o sociálnom zabezpečení, občan má nárok na starobný dôchodok ak bol zamestnaný najmenej 25 rokov a dosiahol vek aspoň a/ 55 rokov, ak bol zamestnaný najmenej 15 rokov v zamestnaní uvedenom v § 14 ods. 2 písm. a/, alebo najmenej 10 rokov v takomto zamestnaní uránových baniach, b/ 55 rokov, ak bol zamestnaný najmenej 15 rokov v zamestnaní uvedenom v § 14 ods. 2 písm. b/, ak bol z tohto zamestnania prevedený alebo uvoľnený z dôvodov uvedených v § 12 ods. 3 písm. d/ a e/, c/ 55 rokov, ak bol zamestnaný najmenej 20 rokov v zamestnaní uvedenom v § 14 ods. 2 písm. b/ až h/, d/ 58 rokov, ak bol zamestnaný najmenej 20 rokov v zamestnaní uvedenom v § 14 ods. 2 písm. i/ až l/, alebo e/ 60 rokov.
Podľa § 132 ods. 1 písm. b/ zák. č. 100/1988 Zb., občan má nárok na starobný dôchodok ak bol zamestnaný najmenej 25 rokov a dosiahol vek 57 rokov a získal najmenej 20 rokov služby v I. a II. kategórii funkcií.
Podľa § 174 ods. 1 zákona č. 100/1988 Zb. o sociálnom zabezpečení, občan, ktorý vykonával pred 01. 01. 2000 zamestnanie v I. prac. kategórie, prípadne službu v I. alebo II. kategórii funkcií, má po 31. 12. 1999 nárok na starobný dôchodok tiež, ak bol zamestnaný najmenej 25 rokov a dosiahol dôchodkový vek.
Podľa 174 ods. 2 zákona č. 100/1988 Zb. o sociálnom zabezpečení, podmienkou vzniku na starobný dôchodok je že zamestnanie v I. prac. kategórie, prípadne službu v I. alebo II. kategórii funkcií trvali k 31. 12. 1999.
Keďže navrhovateľ v období trvania služobného pomeru v hasičskom a záchrannom zbore nebol zaradený do I. alebo II. kategórie funkcií a bol mu priznaný výsluhový dôchodok od 01. 01. 2011, pre nárok na tento dôchodok mu bola zhodnotená doba služobného pomeru v hasičskom a záchrannom zbore zaradená do II. pracovnej kategórie, nie je možné, vzhľadom na vyššie uvedené podmienky zhodnotiť obdobie trvania služobného pomeru pre starobný dôchodok podľa zákona č. 100/1988 Zb.
Navrhovateľ voči rozhodnutiu včas podal návrh na jeho preskúmanie, v ktorom uviedol, že rozhodnutie odporkyne je nepreskúmateľné pre nezrozumiteľnosť a nedostatok dôvodov. Má za to, že splnil podmienky pre priznanie starobného dôchodku podľa zákona. Ďalej namietal, že odporkyňa pri vydávaní rozhodnutia nepostupovala v súlade so zákonom a inými všeobecne záväznými predpismi, resp. s ustálenou judikatúrou NS SR.
Odporkyňa vo svojom písomnom vyjadrení zo dňa 11. 11. 2015 žiadala napadnuté rozhodnutie ako vecne správne potvrdiť. Navrhovateľ si žiadosťou zo dňa 04. 08. 2015 požiadal o priznanie starobného dôchodku od 08. 04. 2010. Podľa potvrdenia Ministerstva vnútra SR č. SPOU-OSZ-45.542-7/2015-VZ zo dňa 01. 07. 2015 vyplýva, že navrhovateľovi bol priznaný výsluhový dôchodok od 01. 01. 2011 podľa zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. Poukázala na to, že na vznik nároku na výsluhový dôchodok a jeho sumu bola navrhovateľovi zhodnotená doba výkonu základnej vojenskej služby od 04. 04. 1972 do 28. 03. 1974 v II. pracovnej kategórii, doba trvania služobného pomeru v hasičskom a záchrannom zbore od 01. 01. 1978 do 31. 12. 1999 v II. pracovnej kategórii a doba služobného pomeru od 01. 01. 2000 do 31. 12. 2010 v III. pracovnej kategórii.
Navrhovateľ na pojednávaní dňa 11. 01. 2016 trval na podanom návrhu v plnom rozsahu ako aj na dôvodoch, ktoré uviedol v písomne podanom opravnom prostriedku. Doložil do spisu rozhodnutia NS SR v obdobných prípadoch.
Zástupkyňa odporkyne žiadala napadnuté rozhodnutie ako vecne správne potvrdiť. Pridržiavala sa písomného vyjadrenia zo dňa 11. 11. 2015.
Krajský súd preskúmal napadnuté rozhodnutie odporkyne podľa § 250l ods. 1 O. s. p. a dospel k záveru, že návrh nie je dôvodný.
Podľa § 65 ods. 1 zákona č. 461/2003 Z. z. o sociálnom poistení, v znení zákona č. 555/2007 Z. z., poistenec má nárok na starobný dôchodok ak bol dôchodkovo poistený najmenej 15 rokov a dovŕšil dôchodkový vek, ktorý je podľa § 65 ods. 2 - 62 rokov veku, ak zákon neustanovuje inak.
Podľa § 255 ods. 1 zákona o sociálnom poistení, za obdobie dôchodkového poistenia považuje aj zamestnanie a náhradná doba získané pred 01. 01. 2004 podľa predpisov účinných pred 01. 01. 2004, ak tento zákon neustanovuje inak.
Podľa § 62 ods. 2 zákona o sociálnom poistení, obdobie dôchodkového poistenia je aj obdobie výkonu služby policajta, profesionálneho vojaka a vojaka prípravnej služby, ak toto obdobie policajt a profesionálny vojak nezískal v rozsahu zakladajúcom nárok na výsluhový dôchodok podľa osobitného predpisu a nebol mu priznaný invalidný výsluhový dôchodok, invalidný dôchodok, alebo čiastočný invalidný dôchodok podľa osobitného predpisu.
Podľa § 255 ods. 5 zákona o sociálnom poistení, za obdobie dôchodkového poistenia sa považuje aj obdobie výkonu služby policajta, profesionálneho vojaka a vojaka prípravnej služby získané do 31. 12. 2003, ak toto obdobie policajt, profesionálny vojak a vojak prípravnej služby nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu.
Z vykonaného dokazovania mal súd za preukázané, že navrhovateľ je poberateľom výsluhového dôchodku od 01. 01. 2011, v ktorom mu bola zhodnotená doba výkonu základnej vojenskej služby od 04. 04. 1972 do 28. 03. 1974 v II. pracovnej kategórii, doba trvania služobného pomeru v hasičskom a záchrannom zbore od 01. 01. 1978 do 31. 12. 1999 v II. pracovnej kategórii a doba služobného pomeru od 01. 01. 2000 do 31. 12. 2010 v III. pracovnej kategórii. Vzhľadom na uvedené, dôchodkový vek 62 rokov navrhovateľ dosiahol 08. 04. 2015.
Vzhľadom na skutočnosť, že navrhovateľ v období od 01. 06. 1974 do 31. 12. 1999 vykonával zamestnanie zaradené do II. pracovnej kategórie v uvedenom období nebol zaradený do výkonu funkcie, t.j. nebol zaradený do II. kategórie funkcií ani s prihliadnutím na ustanovenie § 274 zákona č. 461/2003 Z. z. nie je možné znížiť dôchodkový vek, pretože zamestnanie zaradené do II. pracovnej kategórie ani podľa predpisov účinných do 01. 01. 2004, nárok na zníženie dôchodkového veku nezakladalo. Dôchodkový vek 62 rokov dosiahne navrhovateľ 08. 04. 2015.
Podľa § 274 ods. 1 zákona, nároky vyplývajúce zo zaradenia zamestnania do I. a II. pracovnej kategórie sa priznávajú do 31. 12. 2023. Keďže v konaní bolo preukázané, že navrhovateľ vykonával službu hasiča, ktorá nebola zaradená ani do I. ani do II. kategórie funkcií, ale bola zaradená do II. a III. pracovnej kategórie tak ako to vyplýva aj z potvrdenia Ministerstva vnútra SR zo dňa 01. 07. 2015, navrhovateľ vykonával služobný pomer v hasičskom a záchrannom zbore od 01. 01. 1978 do 31. 12. 1999 v II. pracovnej kategórii a doba služobného pomeru od 01. 01. 2000 do 31. 12. 2010 v III. pracovnej kategórii.
Podľa § 60 ods. 2 zákona č. 461/2003 Z. z. o sociálnom poistení v znení zákona č. 334/2011 Z. z. sa za obdobie dôchodkového poistenia považuje aj doba zamestnania, ktorá je zároveň dobou služby a nebola zaradená do I. alebo II. pracovnej kategórie, ak ju poistenec nezískal v rozsahu zakladajúcom nárok na výsluhový dôchodok. Navrhovateľ získal dobu služby v rozsahu zakladajúcom nárok na výsluhový dôchodok, ktorý mu bol aj od 01. 01. 2011 priznaný, a preto odporkyňa správne obdobie výkonu služby hasiča do starobného dôchodku navrhovateľa nehodnotila.
Keďže doba pracovnej činnosti hasiča nie je zaradená pre účely dôchodkového zabezpečenia podľa druhov vykonávaných funkcií do I. a II. kategórie funkcií, nie je možné príslušnú dobu zamestnania hodnotiť v kategórii funkcií, a preto nie je možno ani aplikovať ustanovenie § 274 zákona.
Vychádzajúc zo zisteného skutkového stavu ako aj vyššie citovaných zákonných ustanovení krajský súd rozhodnutie zo dňa 18.8.2015 ako vecne správne potvrdil podľa § 250q ods. 2 O. s. p.
Navrhovateľovi súd nepriznal náhradu trov konania, pretože nemal v konaní úspech.
Poučenie:
Proti tomuto rozsudku je možné podať odvolanie do 15 dní, odo dňa jeho doručenia, cestou podpísaného súdu, v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4015200941.2 (dáta aktuálne k 15. 11. 2026). Záväzné je znenie zverejnené súdom.




